b'\n_START_ARTICLE_\nMattia Pasini\n_START_PARAGRAPH_\nMattia Pasini (s. 13. elokuuta 1985 Rimini, Italia) on italialainen ratamoottoripy\xc3\xb6r\xc3\xa4ilij\xc3\xa4._NEWLINE_Pasinin ura oli p\xc3\xa4\xc3\xa4tty\xc3\xa4 jo ennen, kuin se ehti kunnolla edes alkaa, sill\xc3\xa4 h\xc3\xa4n loukkaantui motocross-harjoituksissa vuonna 1998 ja oli kaksi vuotta sivussa kilpailuista. H\xc3\xa4n palasi kilpailemaan vuonna 2001 sijoittuen 125-kuutioisten Italian mestaruussarjassa viidenneksi ja Euroopan mestaruussarjassa kolmanneksi._NEWLINE_Pasini aloitti uransa ratamoottoripy\xc3\xb6r\xc3\xa4ilyn MM-sarjassa 125-kuutioisissa vuonna 2004. H\xc3\xa4n kilpaili ensimm\xc3\xa4isen kauden Lucio Cecchinellon tallissa Aprilian py\xc3\xb6r\xc3\xa4ll\xc3\xa4 ja sijoittui MM-pisteiss\xc3\xa4 viidenneksitoista. Tuolloin Pasinin tallikaverina ajoi Roberto Locatelli, joka sijoittui samalla kaudella MM-sarjassa kolmanneksi. Kaudelle 2005 Pasini vaihtoi tallia ja siirtyi jalkapalloilija Francesco Tottin omistaman Totti Top Sport-tiimin kuljettajaksi. Kauden aikana h\xc3\xa4n voitti kaksi osakilpailua ja sijoittui MM-sarjassa nelj\xc3\xa4nneksi._NEWLINE_Kauden 2006 Pasini ajoi Jorge Mart\xc3\xadnezin Master Aspar-tiimiss\xc3\xa4. Kauden aikana h\xc3\xa4n voitti kaksi osakilpailua ja sijoittui j\xc3\xa4lleen nelj\xc3\xa4nneksi loppupisteiss\xc3\xa4, tallikaveri \xc3\x81lvaro Bautistan viedess\xc3\xa4 maailmanmestaruuden. Kaudelle 2007 Pasini siirtyi ajamaan Polaris World-tiimiin. Kausi alkoi h\xc3\xa4nen osaltaan surkeasti sill\xc3\xa4 seitsem\xc3\xa4st\xc3\xa4 ensimm\xc3\xa4isest\xc3\xa4 kilpailusta Pasini joutui keskeytt\xc3\xa4m\xc3\xa4\xc3\xa4n per\xc3\xa4ti viisi. H\xc3\xa4n kuitenkin voitti kauden aikana nelj\xc3\xa4 osakilpailua, ajoi yhdeks\xc3\xa4n paalupaikkaa (eniten koko sarjassa) ja sijoittui MM-sarjassa viidenneksi._NEWLINE_Kaudella 2008 Pasini ajoi 250-kuutioisissa Aprilian py\xc3\xb6r\xc3\xa4ll\xc3\xa4 Polaris World-tiimiss\xc3\xa4. H\xc3\xa4n voittikin heti ensimm\xc3\xa4isen 250-kuutioisten osakilpailunsa kauden avauksessa Qatarissa._NEWLINE_Urallaan Pasini on voittanut yhteens\xc3\xa4 kymmenen osakilpailua, ajanut yksitoista paalupaikkaa sek\xc3\xa4 nelj\xc3\xa4 kilpailun nopeinta kierrosta.'